حادثة المنصة هى عملية قتل الرئيس المصرى محمد انور السادات فى وسط العرض العسكرى يوم 6 اكتوبر سنة 1981 فى احتفالات النصر بتاعة حرب اكتوبر.بعد الاغتيال دا حصلت محاولة قلب نظام الحكم على ايد الجماعات الاسلاميه المتطرفه و دخلت مصر فى مرحلة حروب مع التنظيمات دى و حصلت عمليات ارهابية و اغتيالات سياسيه فضلت موجوده لحد نص التسعينات.حادثة المنصة او عملية اغتيال السادات حصلت فى 40 ثانية بس و اتصورت اجزاء منها على التلفيزيون. خالد الإسلامبولى: المخطط الرئيسى و واحد من المنفذين لعملية الاغتيال و المتهم الرئيسى فى محاكمة قتلة السادات. نزل من العربية فى وسط العرض, بعد ما اجبر السواق,اللى مكانش مشترك فى العملية, انه يقف وقت ما عدوا قدام المنصة و بعدين راح نحية المنصة اللى قاعد فيها السادات وهو بيضرب رصاص جامد و قدر انه يصيبه.خالد الاسلامبولى مكانش فى نيته قلب نظام الحكم, بعكس ناس مشاركين و مؤيدين فى عملية الاغتيال, و كان كل همه و تركيزه انه يقتل السادات و بس و اثبت كدا لما مراضاش يضرب النار على وزير الدفاع المشير محمد ابو غزالة و نائب الرئيس وقتها حسنى مبارك و قاله "انا مش عايزك انتا...انا عايز فرعون [بيقصد السادات]".